Predkladacia správa

	Návrh na zrušenie úlohy č. 31 v mesiaci jún z Plánu legislatívnych úloh vlády Slovenskej republiky na rok 2007 predkladá ministerstvo zdravotníctva na medzirezortné pripomienkové konanie ako iniciatívny materiál.

	Z Plánu legislatívnych úloh vlády Slovenskej republiky na rok 2007 schváleného uznesením vlády Slovenskej republiky  č.  10 z 10. januára 2007 vyplynula pre ministra zdravotníctva na mesiac jún úloha č. 31 a to predložiť na rokovanie vlády Slovenskej republiky návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky  č. 742/2004 Z. z. o odbornej spôsobilosti na výkon zdravotníckeho povolania v znení nariadenia vlády Slovenskej republiky č. 324/2006 Z. z..

Zámerom ministerstva zdravotníctva bolo vypracovať novelu nariadenia vlády           č. 742/2004 Z. z. v súlade s ustanoveniami smernice Európskeho parlamentu a Rady                č. 2005/36/ES  o uznávaní odborných kvalifikácií. Nariadenie vlády Slovenskej republiky   č. 742/2004 Z. z. o odbornej spôsobilosti na výkon zdravotníckeho povolania je vykonávacím predpisom k zákonu č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov. Uvedená smernica sa transponuje do právneho predpisu Slovenskej republiky najmä prostredníctvom návrhu novely zákona      č. 578/2004  Z. z., ktorý je toho času zaradený na rokovanie vlády a ktorý komplexne upravuje oblasť uznávania dokladov o špecializáciách zdravotníckych pracovníkov a oblasť výkonu zdravotníckeho povolania. 

Tento materiál sa predkladá ako iniciatívny materiál vzhľadom na skutočnosť, že oblasti, ktoré bolo potrebné upraviť v súvislosti so smernicou 2005/36/ES, ministerstvo zdravotníctva zapracovalo do vyššie uvedeného návrhu novely zákona a do pripravovaného nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky  č. 322/2006 Z. z. o spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností. Z uskutočnenej transpozície, ktorá bola prerokovaná so zástupcami Európskej komisie v Bruseli dňa 3. mája 2007, vyplynulo, že nariadenie vlády Slovenskej republiky č. 742/2004 Z. z. z titulu transpozície nie je potrebné meniť.

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.

Materiál bol v dňoch od 25. mája 2007 do 7. júna 2007 predmetom medzirezortného pripomienkového konania. Vyhodnotenie medzirezortného pripomienkového konania je súčasťou tohto materiálu.